KIRJALLINEN KYSYMYS E-2803/01 esittäjä(t): Erik Meijer (GUE/NGL) neuvostolle. Luonnolle ja yhteiskunnallisille palveluille aiheutuvat haitat sen seurauksena, että jäsenvaltiot ottavat väliaikaisesti kantaakseen lentoyhtiöiden vakuutusriskit.



Virallinen lehti nro 134 E , 06/06/2002 s. 0108 - 0109



KIRJALLINEN KYSYMYS E-2803/01 esittäjä(t): Erik Meijer (GUE/NGL) neuvostolle (10. lokakuuta 2001) Aihe: Luonnolle ja yhteiskunnallisille palveluille aiheutuvat haitat sen seurauksena, että jäsenvaltiot ottavat väliaikaisesti kantaakseen lentoyhtiöiden vakuutusriskit 1. Voiko neuvosto vahvistaa, että jäsenvaltioiden valtiovarainministerien 22. syyskuuta 2001 Liègen kaupungissa tekemä päätös, jonka mukaan kansalliset viranomaiset ottavat kantaakseen ilman vakuutusmaksua ne lentoyhtiöiden riskit, joille ei ole saatu vakuutusta, on luonteeltaan väliaikainen ja että periaatteessa se ei ole voimassa neljää viikkoa kauemmin? 2. Onko neuvosto kanssani yhtä mieltä siitä, että näissä vakuutuksissa on kyse suuremmasta kuin teoreettisesta riskistä, koska arvaamattomien onnettomuuksien sattuessa on maksettava suuria todellisia korvaussummia? 3. Miten neuvosto aikoo estää sen, että kysymyksessä 1 mainitun toimenpiteen seurauksena jäsenvaltioiden verotuloja käytetään muihin tarkoituksiin kuin niihin, joihin ne on kansallisissa talousarvioissa osoitettu, minkä johdosta esimerkiksi opetukseen, ympäristönsuojeluun, vanhusten huoltoon tai terveydenhoitoon tarkoitetut varat muuttuvatkin uudeksi tueksi lentoyhtiöille? 4. Miten neuvosto aikoo estää sen, että kysymyksessä 1 mainitun toimenpiteen seurauksena jo ennen 11. syyskuuta 2001 olemassa olleen ja lentokoneiden tyhjinä istuimina ilmenevän ylikapasiteetin saattaminen terveemmälle pohjalle hidastuu ja melusaasteiden ja päästöjen aiheuttama ympäristön tarpeeton rasittuminen sen vuoksi jatkuu? 5. Onko neuvosto jo pohtinut, mitä sellaisia toimia, jotka eivät rasita ympäristöä eivätkä vaaranna jäsenvaltioiden julkisia palveluja, voitaisiin ottaa käyttöön nyt ilmoitettujen tukitoimenpiteiden sijaan, jos 11:n päivän syyskuuta 2001 tapahtumista johtuvat ilmailun toimintamahdollisuuksiin kohdistuvat rajoitukset jatkuvat vielä neljän viikon jälkeenkin? Vastaus (14. helmikuuta 2002) Valtiovarainministerien epävirallisessa kokouksessa Liègessä 21. syyskuuta 2001 annettiin suuntaviivat kaikille vakuutussuojille, joita hallitukset antavat lentoyhtiöille syyskuun 11. päivän tapahtumista johtuvan kaupallisten vakuutusmarkkinoiden lyhytaikaisen toimintahäiriön vuoksi. Tilanteen kehittymisestä näiden vakuutusjärjestelyjen osalta keskusteltiin jälleen talous- ja rahoitusasioiden neuvostossa 16. lokakuuta 2001. Samana päivänä pidetyssä liikenne- ja tietoliikenneneuvostossa keskusteltiin ilmailualan yleisestä tilanteesta ja hyväksyttiin asiaa koskevat neuvoston päätelmät. Neuvosto vahvisti, että hallitusten tarjoama vakuutussuoja saa olla vain lyhytaikainen toimenpide, jota käytetään tietyn markkinahäiriön yhteydessä, ja että sen käytön ehdottomaksi takarajaksi olisi asetettava 31. joulukuuta 2001. Neuvosto oli yhtä mieltä myös siitä, että on ryhdyttävä toimiin, jotta markkinatilanne palautuisi mahdollisimman pian ennalleen. Näihin toimiin kuuluisi mm. se, että hallitukset velottavat suojastaan vakuutettavia riskejä vastaavat markkinapohjaiset maksuhyvitykset, ja se, että kaikkia hallitusten toimenpiteitä arvioidaan kuukausittain. Näiden suuntaviivojen puitteissa jäsenvaltiot päättävät kansallisten menettelyjensä mukaisesti toteutettavista toimenpiteistä noudattaen vakaus- ja kasvusopimusta budjettivaikutusten osalta. Neuvosto huomautti, että jos lentoliikenteen vakuutusalalla esiintyy uusia häiriöitä hallitusten toimenpiteille asetetun vuoden määräajan päätyttyä, komission olisi tehtävä ehdotuksia vaihtoehtoisista keinoista kattaa riskit, joita ei voida kattaa kaupallisilla vakuutuksilla. Ilmailualan yleisestä taloudellisesta tilanteesta keskusteltiin laajasti liikenne- ja televiestintäneuvostossa 16. lokakuuta 2001. Neuvosto totesi, että valtiontukien valvonta kuuluu komission toimivaltaan, ja pani merkille komission tiedonannon Yhdysvalloissa suoritettujen terrori-iskujen seurauksista ilmailualalla. Lisäksi neuvosto on pannut merkille Kansainvälisen siviili-ilmailujärjestön yleiskokouksessa hyväksytyn ympäristökysymyksiä koskevan päätöslauselman ja komission aikomuksen esittää lähiaikoina ehdotus niin sanotun hushkits-asetuksen korvaamiseksi. Neuvosto on sitoutunut käsittelemään tämän ehdotuksen riittävän kiireellisesti, jotta se voidaan hyväksyä ennen huhtikuuta 2002.